Zápisnica z 26. zasadnutia Súdnej rady Slovenskej republiky
zo 7. apríla 2009
miesto konania: Justičná akadémia v Pezinku

Prítomní:
1)	JUDr. Viera Petríková 
2)	JUDr. Jana Bajánková
3)	Doc. Mária Bujňáková
4)	JUDr. Igor Burger
5)	JUDr. Ján Burik
6)	JUDr. Ida Hanzelová 
7)	JUDr. Daniel Hudák
8)	JUDr. Peter Hulla
9)	JUDr. Jozef  Janík 
10)	JUDr. Helena Kožíková
11)	JUDr. Anna Marková
12)	JUDr. Richard Molnár
13)	JUDr. Bohumil Novák
14)	JUDr. Juraj Sopoliga
15)	JUDr. Gabriela Šimonová
16)	JUDr. Daniela Švecová
17)	JUDr. Mária Usačevová

18)	JUDr. Blanka Weismannová - vedúca Kancelárie Súdnej rady SR
                                                                      
	Podpredsedníčka Súdnej rady Slovenskej republiky otvorila 26. zasadnutie Súdnej rady Slovenskej republiky (ďalej len "súdna rada"). Konštatovala, že súdna rada je uznášaniaschopná, prítomní sú všetci členovia. 

Členom súdnej rady bol v písomnej podobe predložený návrh programu zasadnutia nasledovne:

Program:

1.	Prerokovanie návrhu JUDr. Vladimíra Červeňáka, sudcu Okresného súdu Michalovce, na zrušenie rozhodnutia ministra spravodlivosti Slovenskej republiky o dočasnom pozastavení výkonu funkcie sudcu (1 Ksr 85/09)

2.	Prerokovanie podnetu JUDr. Jany Jarošovej na začatie disciplinárneho konania voči JUDr. Beáte Schmidtovej, sudkyni Okresného súdu Trenčín (1 Ksr 75/09)

3.	Prerokovanie podnetu MUDr. Štefana Krnáča na začatie disciplinárneho konania podľa § 116 zákona č. 385/2000 Z.z. voči Mgr. Oľge Líškovej, sudkyni Okresného Súdu v Ružomberku (1 Ksr 78/09)

4.	Prerokovanie podnetu spoločnosti TRADEUNION spol. s r.o., Vranov nad Topľou, na začatie disciplinárneho konania voči sudcovi Najvyššieho súdu Slovenskej republiky, JUDr. Jozefovi Štefankovi (1 Ksr 107/09)

5.	Informácia o rozhodnutí Ústavného súdu Slovenskej republiky o zamietnutí návrhu Národnej rady SR vo veci konania o výklad Ústavy SR, čl. 141a ods. 4 písm. e) (1 Ksr 118/09)

6.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Andrey Sedlačkovej do funkcie sudcu s pridelením na Okresný súd Pezinok (1 Ksr 137/09)

7.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu JUDr. Vladimíry Slobodovej s pridelením na Okresný súd Piešťany a JUDr. Natálie Kollárikovej s pridelením na Okresný súd Piešťany (1 Ksr 143/09)

8.	Prerokovanie žiadosti o preloženie JUDr. Bohuslava Toporcera, predsedu senátu Okresného súdu v Prešove na výkon funkcie sudcu na Okresný súd Stará Ľubovňa (1 Ksr 122/09)

9.	Informácia o zániku vojenských súdov (1 Ksr 136/09)

10.	Prerokovanie žiadosti o preloženie JUDr. Jána Skalického, sudcu Okresného súdu Bratislava I na výkon funkcie sudcu na Okresný súd Pezinok (1 Ksr 123/09)

11.	Prerokovanie žiadosti o preloženie JUDr. Vladimíra Kuráka, sudcu Krajského súdu v Trenčíne na výkon funkcie sudcu na Krajský súd v Košiciach (1 Ksr 128/09)

12.	Prerokovanie žiadosti o preloženie JUDr. Rastislava Kresla, sudcu Okresného súdu Banská Bystrica na výkon funkcie sudcu na Okresný súd Trnava (1 Ksr 130/09)

13.	Prerokovanie žiadosti o preloženie JUDr. Daši Kontríkovej, sudkyne Okresného súdu Bratislava I na výkon funkcie sudcu na Okresný súd Bratislava II (1 Ksr 3/09)

14.	Prerokovanie žiadosti o preloženie JUDr. Karola Poslucha, sudcu Okresného súdu Bratislava I na výkon funkcie sudcu na Okresný súd Bratislava II (1 Ksr 117/09)

15.	Prerokovanie žiadosti o preloženie JUDr. Pavla Polka, sudcu Krajského súdu v Trenčíne na výkon funkcie sudcu na Krajský súd v Žiline (1 Ksr 139/09)

16.	Informácia o konaní Valného zhromaždenia ENCJ v Bukurešti (1 Ksr 126/09)

17.	Prerokovanie návrhu vyjadrenia Súdnej rady SR k ústavnej sťažnosti sťažovateľa prof. JUDr. Jána Kľučku, CSc. (1 Ksr 80/09)

18.	Prerokovanie návrhu Súdnej rady Slovenskej republiky na odvolanie JUDr. Vladimíra Kvetka, sudcu Okresného súdu Rimavská Sobota podľa § 18 ods. 1 písm. a) zákona 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov(1 Ksr 142/09)

Rokovanie súdnej rady viedla podpredsedníčka súdnej rady, ktorá navrhla za overovateľku zápisnice JUDr. Annu Markovú a za zapisovateľku Janu Filipkovú.

Hlasovanie o overovateľovi zápisnice:
Za: 14
Proti: 0
Zdržali sa: 1

Uznesenie č. 506
Súdna rada SR schvaľuje za overovateľa zápisnice JUDr. Annu Markovú a za zapisovateľku tohto zasadnutia Janu Filipkovú.

Podpredsedníčka súdnej rady navrhla vypustiť bod 15, nakoľko k žiadosti sa nepodarilo zabezpečiť všetky stanoviská potrebné pre rozhodnutie.

Podpredsedníčka súdnej rady navrhla hlasovať o programe s vypustením bodu 15:

Za: 15
Proti: 0
Zdržali sa: 0

Uznesenie č.  507
Súdna rada SR schvaľuje program 26. zasadnutia Súdnej rady Slovenskej republiky.

Podpredsedníčka Súdnej rady SR navrhla zvoliť volebnú komisiu pre vykonanie tajnej voľby v zložení: Doc. Bujňáková, JUDr. Kožíková, JUDr. Burger

Hlasovanie o: Doc. Bujňáková
Za: 15
Proti: 0
Zdržali sa: 1

Hlasovanie o: JUDr. Kožíková
Za: 15
Proti: 0
Zdržali sa: 1

Hlasovanie o: JUDr. Burger
Za: 15
Proti: 0
Zdržali sa: 1

Uznesenie č.  508
Súdna rada SR schvaľuje členov volebnej komisie pre vykonanie tajnej voľby kandidátov na funkcie sudcov v zložení: doc. JUDr. Mária Bujňáková, JUDr. Helena Kožíková, JUDr. Igor Burger.

Rokovanie:

1.	Prerokovanie návrhu JUDr. Vladimíra Červeňáka, sudcu Okresného súdu Michalovce, na zrušenie rozhodnutia ministra spravodlivosti Slovenskej republiky o dočasnom pozastavení výkonu funkcie sudcu (1 Ksr 85/09)

Podpredsedníčka Súdnej rady SR uviedla, že JUDr. Červeňák podal návrh na zrušenie rozhodnutia ministra spravodlivosti vzhľadom na skutočnosť, že disciplinárny súd uznal sudcu vinným, avšak neuložil mu disciplinárne opatrenie pozbavenie výkonu funkcie sudcu, ale uložil mu trest formou zrážok z platu. Podpredsedníčka súdnej rady má informáciu o tom, že proti rozhodnutiu disciplinárneho súdu sa odvolali obe strany. Na zasadnutie bol prizvaný JUDr. Vladimír Červeňák, sudca OS Michalovce, ktorý sa bez ospravedlnenia nedostavil.
JUDr. Sopoliga navrhol určiť podmienky za splnenia ktorých, súdna rada rozhodnutie ministra zruší. Konštatoval, že disciplinárny súd uznal sudcovi vinu, avšak neuložil mu to najprísnejšie opatrenie. JUDr. Hanzelová uviedla, že prvostupňový disciplinárny súd nerozhodol o pozbavení sudcu výkonu funkcie, považuje to za dôvod na zrušenie rozhodnutia ministra spravodlivosti.
JUDr. Švecová nevidí dôvod na to, aby bol sudca potrestaný dočasným pozastavením výkonu funkcie pred rozhodnutím druhostupňového disciplinárneho súdu. JUDr. Usačevová sa priklonila k tomuto názoru a navrhla vyhovieť návrhu sudcu. 

Návrh uznesenia: Súdna rada SR zrušuje rozhodnutie ministra spravodlivosti Slovenskej republiky o dočasnom pozastavení výkonu funkcie sudcu na Okresnom súde Michalovce JUDr. Vladimírovi Červeňákovi.

Hlasovanie o návrhu uznesenia:
Za: 14
Proti: 0
Zdržali sa: 2

Uznesenie č.  509
Súdna rada SR zrušuje rozhodnutie ministra spravodlivosti Slovenskej republiky o dočasnom pozastavení výkonu funkcie sudcu na Okresnom súde Michalovce JUDr. Vladimírovi Červeňákovi.

2.	Prerokovanie podnetu JUDr. Jany Jarošovej na začatie disciplinárneho konania voči JUDr. Beáte Schmidtovej, sudkyni Okresného súdu Trenčín (1 Ksr 75/09)

Podpredsedníčka Súdnej rady SR konštatovala, že podnet JUDr. Jany Jarošovej bol 20. februára 2009 odstúpený z Najvyššieho súdu SR. JUDr. Schmidtovej bolo oznámené, že má právo zúčastniť sa na zasadnutí. Podpredsedníčka súdnej rady vyzvala JUDr. Schmidtovú, aby uviedla skutočnosti, ktoré sa nenachádzajú v písomných materiáloch a sudkyňa by ich chcela uviesť. JUDr. Schmidtová uviedla, že sa plne stotožňuje so svojim písomným vyjadrením. Podpredsedníčka súdnej rady otvorila diskusiu k tomuto bodu programu. JUDr. Janík navrhol prizvať predsedníčku OS Trenčín, JUDr. Jankovskú. JUDr. Jankovská uviedla, že zotrváva na písomne podanom vyjadrení s tým, že zistila, že vo viacerých konaniach sa JUDr. Schmidtová vylúčila pre svoju zaujatosť a v dvoch následne ustanovila opatrovníka. JUDr. Burik sa spýtal JUDr. Jankovskej, aký je jej názor. JUDr. Jankovská zastáva názor, že sa jedná o vedome porušenie disciplíny. Nejednalo sa o neodkladný úkon. JUDr. Burik konštatoval, že návrh na disciplinárne stíhanie by mala podať predsedníčka JUDr. Jankovská, pretože na to má ako predsedníčka súdu právomoc. JUDr. Burger konštatoval, že predsedovia súdov by nemali kompetencie na podávanie návrhov na začatie disciplinárneho konania prenášať na súdnu radu. 
Podpredsedníčka súdnej rady navrhla hlasovať o podnete JUDr. Jany Jarošovej.

Hlasovanie
Za: 0
Proti: 15
Zdržali sa: 2

Uznesenie č.  510
Súdna rada SR konštatuje, že podnet JUDr. Jany Jarošovej na začatie disciplinárneho konania voči sudkyni Okresného súdu Trenčín JUDr. Beáte Schmidtovej, nezískal dostatočný počet hlasov.

3.	Prerokovanie podnetu MUDr. Štefana Krnáča na začatie disciplinárneho konania podľa § 116 zákona č. 385/2000 Z.z. voči Mgr. Oľge Líškovej, sudkyni Okresného Súdu v Ružomberku (1 Ksr 78/09)

Podpredsedníčka Súdnej rady SR privítala Mgr. Líškovú, ktorej bolo oznámené, že má právo byť prítomná na rokovaní a požiadala ju, aby uviedla skutočnosti, ktoré doposiaľ neboli súdnej rade predložené v písomnej podobe. JUDr. Líšková uviedla, že sa s účastníkom MUDr. Krnáčom nikdy nestretla, videla ho iba na videozázname. MUDr. Krnáč sa sám nezúčastnil pojednávania, bol ospravedlnený prostredníctvom svojho právneho zástupcu. Necíti sa byť zaujatá, nepozná účastníkovu manželku a ani jej priateľa. Vždy vychádzala len z dokladov, ktoré v čase vydania predbežného opatrenia mala. Vo veci stretávania s dieťaťom ešte nie je rozhodnuté, nakoľko MUDr. Krnáč sa na pojednávanie nedostavil a bez jeho účasti sudkyňa nerozhodla. JUDr. Burger konštatoval, že považuje postup sudkyne Líškovej za správny. JUDr. Burik sa pripojil k názoru JUDr. Burgera. Po ukončení diskusie podpredsedníčka súdnej rady navrhla hlasovať o vyhovení podnetu MUDr. Štefana Krnáča.

Hlasovanie
Za: 0
Proti: 16
Zdržali sa: 1

Uznesenie č.  511
Súdna rada SR konštatuje, že podnet MUDr. Štefana Krnáča na začatie disciplinárneho konania podľa § 116 zákona č. 385/2000 Z.z. voči sudkyni Okresného súdu Ružomberok Mgr. Oľge Líškovej, nezískal dostatočný počet hlasov.

4.	Prerokovanie podnetu spoločnosti TRADEUNION spol. s r.o., Vranov nad Topľou, na začatie disciplinárneho konania voči sudcovi Najvyššieho súdu Slovenskej republiky, JUDr. Jozefovi Štefankovi (1 Ksr 107/09)

Podpredsedníčka Súdnej rady SR oznámila, že do Kancelárie súdnej rady prišiel podnet na začatie diciplinárneho konania voči sudcovi JUDr. Jozefovi Štefankovi. Menovaný sudca bol na zasadnutie pozvaný, avšak písomne ospravedlnil svoju neúčasť. 
JUDr. Švecová konštatovala, že je to ten istý návrh, ktorý prišiel i jej ako podpredsedníčke Najvyššieho súdu SR. JUDr. Hanzelová dala do pozornosti to, či sa súdna rada bude zaoberať podnetmi účastníkov konania. JUDr. Šimonová uviedla, že v súdnictve, kde rozhoduje súd sú vždy dve strany, z ktorých jedna skončí zväčša neúspešne. JUDr. Marková uviedla, že v tomto prípade nenavrhuje podnet účastníkov podporiť. JUDr. Burger uviedol, že súdna rada sa nemôže stať ďalšou inštanciou na podávanie návrhov na disciplinárne konania, na to sú tu iné inštitúcie. JUDr. Švecová konštatovala, že návrhová právomoc vyplýva zo zákona a táto právomoc súdnej rady existuje. JUDr. Sopoliga uviedol, že súdna rada má právo podávať návrhy na disciplinárne stíhanie sudcov, ale nemalo by to byť v súvislosti s rozhodovacou činnosťou sudcov. JUDr. Bajánková uviedla, že podnety účastníkov treba spracovať a rozhodnúť o nich, nakoľko táto právomoc vyplýva zo zákona. JUDr. Petríková sa stotožňuje so stanoviskom JUDr. Švecovej a JUDr. Bajánkovej. JUDr. Novák konštatoval, že rozhodovať o podnetoch súdna rada bude musieť, avšak s prihliadnutím na každý konkrétny prípad. JUDr. Burik konštatoval, že ak sudca nerešpektuje rozhodnutie vyššieho súdu, podnet na disciplinárne stíhanie by mal dať senát tohto súdu a nie účastník konania. 

Podpredsedníčka súdnej rady navrhla hlasovať o tom, či súdna rada vyhovie podnetu spoločnosti. 

Hlasovanie
Za: 0
Proti: 15
Zdržali sa: 0

Uznesenie č.  512
Súdna rada SR konštatuje, že podnet spoločnosti TRADEUNION spol. s r.o., Vranov nad Topľou, na začatie disciplinárneho konania voči sudcovi Najvyššieho súdu Slovenskej republiky, JUDr. Jozefovi Štefankovi, nezískal dostatočný počet hlasov.

5.	Informácia o rozhodnutí Ústavného súdu Slovenskej republiky o zamietnutí návrhu Národnej rady SR vo veci konania o výklad Ústavy SR, čl. 141a ods. 4 písm. e) (1 Ksr 118/09)

Podpredsedníčka Súdnej rady SR odovzdala slovo JUDr. Weismannovej, ktorá podala stručnú správu o rozhodnutí Ústavného súdu SR, ktorým zamietol návrh na výklad Ústavy SR, čl. 141a ods. 4 písm. e).

Návrh uznesenia: Súdna rada SR berie na vedomie Informáciu o rozhodnutí Ústavného súdu Slovenskej republiky o zamietnutí návrhu Národnej rady SR vo veci konania o výklad Ústavy SR, čl. 141a ods. 4 písm. e).

Hlasovanie
Za: 15
Proti: 0
Zdržali sa: 0

Uznesenie č.  513
Súdna rada SR berie na vedomie informáciu o rozhodnutí Ústavného súdu Slovenskej republiky, ktorým zamietol návrh Národnej rady Slovenskej republiky o výklad Ústavy Slovenskej republiky, čl. 141a, ods. 4, písm. e).

6.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Andrey Sedlačkovej do funkcie sudcu s pridelením na Okresný súd Pezinok (1 Ksr 137/09)

Na zasadnutie bola prizvaná JUDr. Andrea Sedlačková, kandidátka na vymenovanie do funkcie sudcu s pridelením na Okresný súd Pezinok

JUDr. Sedláčková – pracuje ako vyšší súdny úradník na NS SR. JUDr. Hanzelová konštatovala, že kandidátka z NS SR prešla výberovým konaním a podporuje jej vymenovanie.

Bolo vykonané tajné hlasovanie. Predseda volebnej komisie oznámil výsledky, bolo rozdaných 16 hlasovacích lístkov, všetci členovia hlasovali za vymenovanie kandidátky.

Uznesenie č.  514
Súdna rada SR schvaľuje kandidátku JUDr. Andreu Sedlačkovú na vymenovanie do funkcie sudcu s pridelením na Okresný súd Pezinok.

7.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu JUDr. Vladimíry Slobodovej s pridelením na Okresný súd Piešťany a JUDr. Natálie Kollárikovej s pridelením na Okresný súd Piešťany (1 Ksr 143/09)

Na zasadnutie boli prizvané JUDr. Vladimíra Slobodová a JUDr. Natália Kolláriková, kandidátky na vymenovanie do funkcií sudcov s pridelením na Okresný súd Piešťany.

JUDr. Slobodová – pracuje ako vyššia súdna úradníčka na OS Senica. Po ukončení 4. ročníka na Právnickej fakulte si vybavila 2 mesačnú prax na OS Senica. Prešla všetkými oddeleniami. Po ukončení školy sa jej podarilo pracovať na súde a od 1.7.2003 vykonáva funkciu vyššieho súdneho úradníka. 

JUDr. Kolláriková – pracuje na NS SR, práca v justícií ju veľmi napĺňa a jej motivácia je rozhodovať objektívne a je jej to veľmi blízke. 

Bolo vykonané tajné hlasovanie. Predseda volebnej komisie oznámil výsledky, bolo rozdaných 16 hlasovacích lístkov všetci členovia hlasovali za obe kandidátky, nikto nehlasoval proti. 

Uznesenie č.  515
Súdna rada SR schvaľuje kandidátku JUDr. Vladimíru Slobodovú na vymenovanie do funkcie sudcu s pridelením na Okresný súd Piešťany a JUDr. Natáliu Kollárikovú na vymenovanie do funkcie sudcu s pridelením na Okresný súd Piešťany.

8.	Prerokovanie žiadosti o preloženie JUDr. Bohuslava Toporcera, predsedu senátu Okresného súdu v Prešove na výkon funkcie sudcu na Okresný súd Stará Ľubovňa (1 Ksr 122/09)

Podpredsedníčka Súdnej rady SR uviedla, že na OS Stará Ľubovňa bolo určené jedno voľné miesto sudcu. JUDr. Burger uviedol, že OS Prešov bol personálne posilnený o 4 sudcov z vojenského súdu. Podporil žiadosť o preloženie a navrhol, aby preloženie bolo k 1.7.2009. 

Návrh uznesenia: Súdna rada SR prekladá JUDr. Bohuslava Toporcera, predsedu senátu Okresného súdu v Prešove na výkon funkcie sudcu na Okresný súd Stará Ľubovňa, od 1.7.2009.

Hlasovanie
Za: 16
Proti: 0
Zdržali sa: 0

Uznesenie č.  516
Súdna rada SR prekladá JUDr. Bohuslava Toporcera, predsedu senátu Okresného súdu v Prešove na výkon funkcie sudcu na Okresný súd Stará Ľubovňa, od 1. 7. 2009.

9.	Informácia o zániku vojenských súdov (1 Ksr 136/09)

JUDr. Weismannová, vedúca Kancelárie Súdnej rady SR informovala, že nadobudnutím zákona č. 59/2009 Z.z., ktorým sa mení a dopĺňa zákon č. 757/2004 Z.z. o súdoch a o zmene a doplnení niektorých zákonov v znení zákona č. 517/2008 Z.z. a o zmene a doplnení niektorých zákonov, 1. apríla 2009 vojenské súdy zanikajú. Sudcovia uvedených súdov v zmysle § 18 h cit. zákona prechádzajú nasledovne:
- z Vojenského obvodového súdu v BA na OS BA I,
- z Vojenského obvodového súdu v BB na OS BB,
- z Vojenského obvodového súdu v Prešove na OS Prešov,
- z Vyššieho vojenského súdu v Trenčíne na KS v Trenčíne.

Podpredsedníčka súdnej rady navrhla, aby súdna rada zobrala túto informáciu na vedomie.

Hlasovanie
Za: 16
Proti: 0
Zdržali sa: 0

Uznesenie č.  517
Súdna rada SR berie na vedomie informáciu o zániku vojenských súdov.

10.	Prerokovanie žiadosti o preloženie JUDr. Jána Skalického, sudcu Okresného súdu Bratislava I na výkon funkcie sudcu na Okresný súd Pezinok (1 Ksr 123/09)

Podpredsedníčka Súdnej rady SR uviedla, že po výberovom konaní zo dňa 24.3.2009 ostalo jedno voľné miesto sudcu pre OS Pezinok. JUDr. Šimonová oznámila, že ide o sudcu z vojenského súdu a jeho žiadosť bola podaná ešte predtým, ako bol pridelený na OS BA I. Navrhla žiadateľovi vyhovieť. JUDr. Hanzelová dala do pozornosti, že z OS BA I podali žiadosť o preloženie 3 sudcovia. 
Návrh uznesenia: Súdna rada SR prekladá JUDr. Jána Skalického, sudcu Okresného súdu Bratislava I na výkon funkcie sudcu na Okresný súd Pezinok, od 15.4.2009.

Hlasovanie
Za: 15
Proti: 0
Zdržali sa: 1

Uznesenie č.  518
Súdna rada SR prekladá JUDr. Jána Skalického, sudcu Okresného súdu Bratislava I na výkon funkcie sudcu na Okresný súd Pezinok, od 15.4.2009.

11.	Prerokovanie žiadosti o preloženie JUDr. Vladimíra Kuráka, sudcu Krajského súdu v Trenčíne na výkon funkcie sudcu na Krajský súd v Košiciach (1 Ksr 128/09)

Podpredsedníčka Súdnej rady SR uviedla, že na Krajskom súde v Košiciach je určené 1 voľné miesto sudcu. JUDr. Janík navrhol podporiť túto žiadosť o preloženie. JUDr. Hanzelová uviedla, že na KS v KE súdna rada eviduje i ďalšie žiadosti o preloženie a tak by mali byť zaradené do programu rokovania i tieto. Podpredsedníčka súdnej rady odročila tento bod programu na najbližšie zasadnutie Súdnej rady SR, kedy budú zaradené do programu rokovania i ostatné žiadosti sudcov o preloženie na KS v KE.

12.	Prerokovanie žiadosti o preloženie JUDr. Rastislava Kresla, sudcu Okresného súdu Banská Bystrica na výkon funkcie sudcu na Okresný súd Trnava (1 Ksr 130/09)

Podpredsedníčka Súdnej rady SR uviedla, že je určené jedno voľné miesto sudcu pre OS Trnava. JUDr. Usačevová sa prihovorila za preloženie sudcu JUDr. Kresla na výkon funkcie sudcu na OS Trnava.

Návrh uznesenia: Súdna rada SR prekladá JUDr. Rastislava Kresla, sudcu Okresného súdu Banská Bystrica na výkon funkcie sudcu na Okresný súd Trnava, od 10.4.2009

Hlasovanie
Za: 16
Proti: 0
Zdržali sa: 0

Uznesenie č.  519
Súdna rada SR prekladá JUDr. Rastislava Kresla, sudcu Okresného súdu Banská Bystrica na výkon funkcie sudcu na Okresný súd Trnava, od 10.4.2009.

13.	Prerokovanie žiadosti o preloženie JUDr. Daši Kontríkovej, sudkyne Okresného súdu Bratislava I na výkon funkcie sudcu na Okresný súd Bratislava II (1 Ksr 3/09)

Podpredsedníčka Súdnej rady SR uviedla, že kancelária eviduje žiadosť o preloženie sudkyne v zmysle uzn. č. 447. Na OS BA II je určené jedno voľné miesto sudcu. JUDr. Šimonová k bodu č. 13 ako aj k bodu č. 14 uviedla, že JUDr. Kontríková podala žiadosť s dôvodom, že od roku 1996 pracuje ako sudkyňa na civilnom úseku OS BA I. Sudkyňa sa presťahovala v rámci Bratislavy, zo Starého mesta do Ružinova. JUDr. Šimonová konštatovala, že JUDr. Kontríková má na OS BA I rozpracované spisy. Navrhla vyhovieť radšej žiadosti o preloženie JUDr. Poslucha. JUDr. Hanzelová uviedla, že by sa nemali uprednostňovať neskoršie podané žiadosti o preloženie. Zároveň nepovažuje za najšťastnejšie riešenie preložiť na OS BA II JUDr. Poslucha, keď tam pracuje jeho manželka.

Návrh uznesenia: Súdna rada SR prekladá JUDr. Dašu Kontríkovú, sudkyňu Okresného súdu Bratislava I na výkon funkcie sudcu na Okresný súd Bratislava II, od 15.4.2009.

Hlasovanie
Za: 1
Proti: 13
Zdržali sa: 2

Uznesenie č.  520
Súdna rada SR konštatuje, že žiadosť o preloženie JUDr. Daši Kontríkovej, sudkyne Okresného súdu Bratislava I, na výkon funkcie sudcu na Okresný súd Bratislava II, nezískala dostatočný počet hlasov.

14.	Prerokovanie žiadosti o preloženie JUDr. Karola Poslucha, sudcu Okresného súdu Bratislava I na výkon funkcie sudcu na Okresný súd Bratislava II (1 Ksr 117/09)

JUDr. Šimonová uviedla, že na OS BA II je určené jedno voľné miesto sudcu. JUDr. Posluch vo svojej žiadosti uvádza, že na OS BA II pôsobí jeho manželka ako sudkyňa, dochádzajú do pracoviska spoločne z okresu Senec. Majú 3 maloleté deti. JUDr. Šimonová sa prihovorila k preloženiu JUDr. Poslucha.

Návrh uznesenia: Súdna rada SR prekladá JUDr. Karola Poslucha, sudcu Okresného súdu Bratislava I na výkon funkcie sudcu na Okresný súd Bratislava II, od 15.4.2009.

Hlasovanie
Za: 13
Proti: 0
Zdržali sa: 3

Uznesenie č.  521
Súdna rada SR prekladá JUDr. Karola Poslucha, sudcu Okresného súdu Bratislava I, na výkon funkcie sudcu na Okresný súd Bratislava II, od 15.4.2009.

Podpredsedníčka súdnej rady konštatovala, že JUDr. Kožíková sa ospravedlnila a zo zasadnutie odišla z dôvodu náhlych zdravotných ťažkostí.

15.	Informácia o konaní Valného zhromaždenia ENCJ v Bukurešti (1 Ksr 126/09)

Podpredsedníčka Súdnej rady SR informovala prítomných členov o pozývacom liste prezidenta ENCJ, v ktorom je uvedené, že valné zhromaždenia ENCJ sa uskutoční v dňoch 27.-29.5.2009 v Bukurešti, Rumunsko. Táto pozvánka taktiež obsahuje návrh programu. Požiadali jednotlivé členské štáty, aby vyslali max. 4 zástupcov a toto oznámili v termíne do 20.4.2009. 
JUDr. Petríková navrhla, aby na toto valné zhromaždenie išla JUDr. Weismannová. JUDr. Novák navrhol, aby tam išiel JUDr. Hudák, JUDr. Petríková a JUDr. Molnár. 

Návrh uznesenia: Súdna rada SR schvaľuje účasť na Valnom zhromaždení ENCJ v Bukurešti: podpredsedníčke Súdnej rady Slovenskej republiky JUDr. Viere Petríkovej, členov Súdnej rady Slovenskej republiky JUDr. Daniela Hudáka a JUDr. Richarda Molnára a vedúcej Kancelárie Súdnej rady Slovenskej republiky JUDr. Blanke Weismannovej.

Hlasovanie
Za: 11
Proti: 0
Zdržali sa: 3

Uznesenie č.  522
Súdna rada SR schvaľuje účasť na Valnom zhromaždení ENCJ v Bukurešti: podpredsedníčke Súdnej rady Slovenskej republiky JUDr. Viere Petríkovej, členov Súdnej rady Slovenskej republiky JUDr. Daniela Hudáka a JUDr. Richarda Molnára a vedúcej Kancelárie Súdnej rady Slovenskej republiky JUDr. Blanke Weismannovej.

16. Prerokovanie návrhu vyjadrenia Súdnej rady SR k ústavnej sťažnosti sťažovateľa prof. JUDr. Jána Kľučku, CSc. (1 Ksr 80/09)

Podpredsedníčka Súdnej rady SR uviedla, že návrh majú všetci členovia súdnej rady k dispozícií a požiadala, aby sa k nemu členovia vyjadrili. JUDr. Sopoliga navrhuje doplniť tento návrh o nález ústavného súdu, ktorým Ústavný súd SR vyriekol, že uznesenia súdnej rady sa nemusia odôvodňovať. Podpredsedníčka súdnej rady dala hlasovať o tom, aby bol zaslaný návrh tak, ako bol vypracovaný.

Hlasovanie
Za: 15
Proti: 0
Zdržali sa: 0

Uznesenie č.  523
Súdna rada SR schvaľuje návrh bez pripomienok.

17. Prerokovanie návrhu Súdnej rady Slovenskej republiky na odvolanie JUDr. Vladimíra Kvetka, sudcu Okresného súdu Rimavská Sobota podľa § 18 ods. 1 písm. a) zákona 385/2000 Z.z.  o sudcoch a prísediacich a o zmene a doplnení niektorých zákonov v znení neskorších predpisov(1 Ksr 142/09)

Podpredsedníčka Súdnej rady SR požiadala JUDr. Burgera, aby uviedol tento bod programu. JUDr. Burger konštatoval, že išlo o úmyselný trestný čin s nedbanlivostným následkom. JUDr. Petríková navrhla hlasovať o tom, aby súdna rada podala prezidentovi SR návrh na odvolanie JUDr. Kvetka, podľa § 18 ods. 1 písm. a) zákona 385/2000 Z.z., z funkcie sudcu Okresného súdu Rimavská Sobota.

Hlasovanie
Za: 14
Proti: 0
Zdržali sa: 0

Uznesenie č.  524
Súdna rada SR predkladá prezidentovi Slovenskej republiky návrh na odvolanie JUDr. Vladimíra Kvetka, podľa § 18 ods. 1 písm. a) zákona č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov, z funkcie sudcu Okresného súdu Rimavská Sobota.

JUDr. Švecová navrhla rozšíriť bod programu o prerokovanie štátneho záverečného účtu kapitoly NS SR za rok 2008.

Hlasovanie o zaradení tohto bodu do programu:
Za: 14
Proti: 0
Zdržal sa: 0

JUDr. Švecová uviedla, že návrh záverečného účtu za rok 2008 dala kolovať, všetci členovia súdnej rady mali možnosť oboznámiť sa s predloženým materiálom. Percentuálne čerpanie je najviac viditeľné z tabuliek, ktoré sú pripojené. Vyjadrujú skutočnosť nakladania so štátnymi prostriedkami v minulom kalendárnom roku.  Ďalej uviedla, že JUDr. Hanzelová dala na zváženie doplniť tento materiál na strane 25, z ktorej je zrejmé, že NS SR vydáva zbierku stanovísk NS SR a súdov a je v pláne vydať ich 6 ks každoročne, avšak zlyhaním vydavateľa sú za minulý rok vydané len 4.  JUDr. Švecovej vydavateľ prisľúbil, že tieto dve vyjdú v dohľadnej dobe. Ďalej uviedla, že túto pripomienku JUDr. Hanzelovej je možné do materiálu doplniť, pokiaľ súdna rada zváži, že je to potrebné.
Doc. Bujňáková konštatovala, že je to prehľad čerpania za rok 2008, teda prehľad prostriedkov, ktoré už sú vyčerpané a navrhla zobrať na vedomie návrh záverečného účtu štátneho rozpočtu kapitoly NS SR.
Hlasovanie o tom, že súdna rada vezme na vedomie návrh záverečného účtu:
Za: 14
Proti: 0
Zdržal sa: 0

Uznesenie č.  525
Súdna rada SR berie na vedomie návrh záverečného účtu Najvyššieho súdu Slovenskej republiky za rok 2008.

Najbližšie zasadnutie súdnej rady sa bude konať dňa 5. mája 2009 o 10:00 hod.

Zapísala:	Overil:
Jana Filipková		JUDr. Anna Marková